**Notă informativă**

**la proiectul Ordinului Ministerului Finanțelor cu privire la modificarea Declaraţiei privind accizele şi a Modului de completare a ei, aprobată prin Ordinul Ministrului finanțelor nr.11/2017.**

Prin Legea nr.212 din 20.07.2023, au fost aprobate modificări la art.120 din Codul fiscal, în sensul completării subiecților impunerii cu accize.

Astfel, din 01.01.2024, subiecți ai impunerii cu accize, au devenit și persoanele juridice sau fizice care desfăşoară activitate de întreprinzător şi utilizează alcoolul etilic nedenaturat de la poziţiile tarifare 220710000 şi 220890910 în alte scopuri decât cele prevăzute la art.124 alin.(15) sau (16) din Codul fiscal.

Modificările Ordinului Ministerului Finanțelor au fost elaborate întru executarea modificărilor operate la lege.

Prin urmare, subiecții menționați la art.120 lit.c) din Codul fiscal, urmează să prezinte Declaraţia privind accizele.

În acest sens proiectul Ordinului Ministerului Finanțelor elaborat include o serie de modificări în scopul aducerii în concordanță a Declaraţiei privind accizele şi a Modului de completare a ei cu prevederile Legii nr.212/2023.